หาดใหญ่เฝ้าระวังโรคระบาดหลังน้ำลด
11:36 | 10 พฤศจิกายน 2553 | 73
รูปข่าว : หาดใหญ่เฝ้าระวังโรคระบาดหลังน้ำลด
เจ้าหน้าที่สาธารณสุขเทศบาลเมืองคลองแห อำเภอหาดใหญ่ จังหวัดสงขลา เร่งประชาสัมพันธ์ให้ประชาชนรักษาสุขอนามัยเพื่อป้องกันโรค หลังพบประชาชนป่วยเป็นอุจจาระร่วงเป็นจำนวนมาก เจ้าหน้าที่สาธารณสุขเทศบาลเมืองคลองแห อำเภอหาดใหญ่ จังหวัดสงขลา ออกประชาสัมพันธ์พร้อมทั้งให้คำแนะนำประชาชนทั้ง 27 ชุมชนในการร่วมกันรักษาสุขอนามัยเพื่อป้องกันโรคระบาดหลังน้ำลด โดยพบผู้ป่วยโรคอุจจาระร่วง , โรคฉี่หนู , น้ำกัดเท้า และโรคตาแดงเป็นจำนวนมาก ด้านนพ.ชรินทร แพทยนันทเวช รองนายกเทศมนตรีเมืองคลองแห เผยว่าเจ้าหน้าที่กำลังเร่งออกประชาสัมพันธ์ให้ประชาชนมีความรู้ในการป้องกันโรคด้วยการดื่มน้ำสะอาด ปรุงอาหารให้สุก สวมใส่รองเท้าบู๊ท เพื่อเป็นการป้องกันเชื้อโรคที่มากับน้ำ และหากพบความเสี่ยงต่อโรคควรรีบไปพบแพทย์ทันที
ขณะที่กรมควบคุมโรคเขต 12 จัดเจ้าหน้าที่ออกฉีดพ่นยาฆ่าเชื้อตามกองขยะบนถนนทุกสายในเมืองหาดใหญ่เพื่อกำจัดหนอนแมลงวัน หลังระดับน้ำลดกลับสู่ภาวะปกติและมีขยะเป็นจำนวนมากที่เริ่มเน่าเหม็น